Vaksineopplyste Foreldre

Vaksineopplyste Foreldre (VoF) er en norsk interesseorganisasjon stiftet i 1998.

Organisasjonen omtaler seg selv som nøytral i forhold til spørsmålet om vaksiner, men har siden starten tilkjennegitt en sterk skepsis vaksiner og til myndighetens råd, både på eget nettsted, i trykksaker og i media. Mange av standpunktene har vært begrunnet ut fra den alternative behandlingsmetoden homøopati,  og Norges Landsforbund av Homeopraktikere var blant sponsorene da den svenske antroposofiske legen Jackie Schwartz holdt foredrag i Stavanger Forum i 2000. Det har vakt sterke reaksjoner at VoF har organisert såkalte smitteringer der uvaksinerte barn med overlegg ble smittet av barnesykdommer. Organisasjonen har forfektet feiloppfatningen om at barnesykdommer er noe småbarn har godt av å gjennomgå. Organisasjonen hevder også at legemiddelindustrien og helsemyndighetene samarbeider om å holde bivirkninger fra vaksinene skjult.

VoF ble etablert i kjølvannet av at den britiske forskeren Andrew Wakefield publiserte en studie som angivelig viste en sammenheng mellom MMR-vaksinen og autisme. Organisasjonen opplevde betydelig oppmerksomhet da TV 2 i programmet Rikets tilstand ga publisitet til Wakefields hypotese. Noen år senere ble det avslørt som forskningsjuks, uten at foreningen tok ta kritikk for å ha bidratt til skremme småbarnsforeldre, men har fortsatt å spre myten om en slik sammenheng.

I 2003 ble en mor i Trøndelag siktet for å ha forgiftet sin datter med arsenikk etter varsel fra leger. Mens saken ble etterforsket rykket VoFs leder ut i media med en påstand om at jenta snarere var skadet av vaksiner. Det viste seg senere at jenta hadde en sjelden sykdom som ikke var relatert til verken arsenikk eller vaksiner. VoF har også hevdet at Shaken Baby Syndrome ikke skyldes mishandling, men vaksinasjon.

I forbindelsen med utbruddet av svineinfluensa i 2009 advarte VoF mot å gi vaksinen til barn og unge fordi de mente den ikke var tilstrekkelig testet på mennesker. Samtidig reagerte organisasjonen kraftig på at vaksinen ble testet ut på mennesker.

VoF utga også medlemsbladet VoF-rapport. I 2010 ble nettstedet www.vof.no overtatt av Helsemagasinet vitenskap og fornuft som har en tilsvarende holdning til vaksiner.

Referanser 

Norske helseorganisasjoner
Organisasjoner etablert i 1998
Organisasjoner innen alternativ behandling
Vaksinekritiske organisasjoner